<classify> Naibu Waziri wa Ardhi Nyumba na Maendeleo ya Makazi Dk Angelina Mabula amewataka wataalamu wa mipango miji kuwa na mipango endelevu kwenye miji na Halmashauri zote nchini ili kuwa na miji iliyopangika kuepuka ubomoaji nyumba za wananchi unaosababishwa na uelewa mdogo wa sheria na taratibu za mipango miji.Amewataka wataalamu wa mipango miji kuwajibika ipasavyo katika kutekeleza majukumu yao kuepesha wananchi kuvunja sheria unaosababishwa na wataalamu kutowaeleza.Ameyasema hayo jijini Dodoma wakati anafunga mkutano wa tano wa Bodi ya Usajili wa Wataalamu wa Mipango Miji. Kwa mujibu wa Dk.Mabula si kila mwananchi anayevunja sheria za ujenzi mjini anafanya makusudi na kwamba, wengine hawazifahamu sheria na taratibu hivyo wanahitaji kuelezwa.Amesema maeneo mengi ya miji wataalamu wanahangaika na kazi ya kurasimisha jambo ambalo si suluhisho la upangaji miji bali ni kuweka viraka katika vazi lililochakavu.Akigeukia suala la kuwepo maeneo mengi yasiyopangwa, kupimwa na kumilikishwa Dk. Mabula amesema eneo hilo linaibua changamoto kwa jamii ikiwemo ongezeko la makazi holela maeneo ya mijini, kukua kwa miji isiyo na mpangilio mzuri, kukithiri kwa migogoro ya ardhi nchini na kuwashauri wataalamu hao wa mipango mijini nchini kuwafuata wananchi waliko kwa ajili ya kutatua kero.Amezitaka halmashauri ambazo muda wa mipango yake kabambe imekwisha kuhakikisha zinaihuisha mipango hiyo ili kuwa endelevu ili kuiweka miji salama na ikiwa imeandaliwa miundombinu muhimu kwa mustakabali wa maendeleo ya miji na Taifa kwa ujumla.Dk. Mabula ametaka maeneo ambayo reli ya SGR inapita ni vyema halmashauri za maeneo husika kuanza kufanya upangaji mapema ili reli itakapoanza maeneo yote yawe yamepangwa, yamepimwa na yamemilikishwa na uendelezaji umefanyika ili kuinua uchumi kwa maeneo husika na kutosubiri wajanja wakaanza kuvamia.  <topic>: KITAIFA 